Broj: 711-I-664-P-55-20/21-11-12

Zagreb, 12. ožujka 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na** **temelju vlastitih saznanja o mogućem sukobu interesa dužnosnika Borisa Abramovića, direktora trgovačkog društva Hrvatski operator tržišta energije d.o.o.,** na 118. sjednici, održanoj 12. ožujka 2021. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Borisa Abramovića, direktora trgovačkog društva Hrvatski operator tržišta energije d.o.o., neće se pokrenuti, s obzirom da iz prikupljenih podataka i dokumentacije u vezi provedbe usluga čišćenja poslovnih prostorija trgovačkog društva Hrvatski operator tržišta energije d.o.o. i navodne istovremene provedbe usluga čišćenja privatnih nekretnina dužnosnika Borisa Abramovića, od strane istog obrta za čišćenje, Vip usluge, vl. Ivana Ćejvan, Zagreb, Vrhovec 138, nisu utvrđene okolnosti koje bi upućivale na moguću povredu odredbi ZSSI-a počinjenu od strane navedenog dužnosnika.**

Obrazloženje

Povjerenstvo je 18. veljače 2020. zaprimilo anonimnu prijavu mogućeg sukoba interesa podnesenu protiv dužnosnika Borisa Abramovića, direktora trgovačkog društva Hrvatski operator tržišta energije d.o.o. (dalje u tekstu: HROTE), koja je zaprimljena u knjizi ulazne pošte Povjerenstva pod brojem: 711-U-884-P-55/20-01-5, povodom koje se vodi predmet broj P-55/20.

U prijavi podnositelj u bitnom navodi da je Boris Abramović zloupotrijebio položaj i ovlasti u svrhu namještanja natječaja za poslove čišćenja ureda HROTE-a. na način da je naložio poništavanje natječaja i raspisivanje novog za poslove čišćenja tokom svibnja i lipnja 2019. godine u svrhu stvaranja nepripadajuće koristi čišćenja privatne imovine obitelji Abramović. Iznos namještenog posla čišćenja privatne imovine obitelji Abramović neopravdano je porastao 500%. Čistačica se pred kolegicama hvali da mjesečno putem naplate usluge i marže na potrepštinama zaradi preko 17.000,00 kn, a da pritom radi samo tri sata dnevno od ponedjeljka do petka. Također se kolegicama žali da zauzvrat mora odrađivati čišćenje raznih nekretnina obitelji Abramović, navodi podnositelj. Realna vrijednost usluge čišćenja desetak ureda sa četrdeset zaposlenih u HROTE-u je oko 3.500,00 kn. Podnositelj navodi obrt VIP USLUGE, vl. Ivana Ćejvan OIB: 22715743821, Vrhovec 138, 10000 Zagreb.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. točkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da je Boris Abramović 17. veljače 2015. stupio na dužnost direktora trgovačkog društva HROTE-a, pa je stoga povodom obnašanja navedene dužnosti obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo je u svrhu stjecanja vlastitih saznanja o mogućem sukobu interesa dužnosnika, dopisom od HROTE-a i obrta VIP Usluge-obrt za prijevoz i usluge, vl. Ivana Ćejvan, Zagreb, Vrhovec 138, tražilo podatke o tome je li HROTE za vrijeme mandata dužnosnika Borisa Abramovića stupao u poslovne odnose sa obrtom VIP Usluge-obrt za prijevoz i usluge, vl. Ivana Ćejvan, Zagreb, Vrhovec 138, OIB:22715743821, o kojoj vrsti poslovnih odnosa je riječ i kada su isti nastali, koja je ugovorena vrijednost istih te, ovisno o ugovorenoj vrijednosti, je li proveden postupak javne ili jednostavne nabave te tko je u konačnici donio odluku o tom poslovnom odnosu.

HROTE se dopisom KLASA: 740-15/20-01/01, URBROJ: 251-544-07-20-3 očitovao da je u 2019. proveo postupak jednostavne nabave br. 11/2019 godine te je 28. lipnja 2019. donesena Odluka o odabiru kojom se odabire Ponuda br. 24/19 Ponuditelja VIP Usluge-obrt za prijevoz i usluge, vl. Ivana Ćejvan. Na temelju navedene odluke sklopljen je ugovor o pružanju usluga čišćenja i održavanja poslovnog prostora za površinu od 720,84 m2 te je ukupna cijena usluga iznosila 150.000,00 kn + PDV.

Nadalje, HROTE je u 2020. godini proveo postupak jednostavne nabave br. 10/2020 godine te je dana 29. lipnja 2020. godine donesena Odluka o odabiru kojom se odabire Ponuda br. 17/2020 Ponuditelja VIP Usluge- obrt za prijevoz i usluge, vl. Ivana Ćejvan. Na temelju navedene odluke sklopljen je ugovor o pružanju usluga čišćenja i održavanja poslovnog prostora te je radi povećanja površine poslovnog prostora sa 720,84 m2 na 1.037,64 m2, do koje je došlo radi povećanog obima posla i poslovnih procesa u Društvu, uvećana i ukupna cijena usluga koja je iznosila 174.800,00 kn + PDV.

Uvidom u dokumentaciju postupka jednostavne nabave, kako za 2019., tako i za 2020. godinu, utvrđeno je da su postupku jednostavne nabave pravovremeno ponude podnijela tri poslovna subjekta. Uvidom u Odluku o odabiru od 28. lipnja 2019. kojom se odabire Ponuda br. 24/19 subjekta VIP usluge, obrt, Vrhovec 138,10000 Zagreb, utvrđeno je da navedena ponuda zadovoljava uvjete i zahtjeve iz Poziva na dostavu ponude i odabire se kao najpovoljnija. Uvidom u Odluku o odabiru od 29. lipnja 2020. kojom se odabire Ponuda br. 17/20 subjekta VIP usluge, obrt, Vrhovec 138,10000 Zagreb, utvrđeno je da navedena ponuda zadovoljava uvjete i zahtjeve iz Poziva na dostavu ponude i odabire se kao najpovoljnija. S navedenim obrtom Hrote je 2019. i 2020. sklopio ugovor o pružanju usluga čišćenja i održavanja poslovnog prostora.

Povjerenstvo je uvidom u Pravilnik o provedbi postupaka jednostavne nabave od 1. srpnja 2017., kao i Pravilnik o provedbi postupaka jednostavne nabave od 9. travnja 2020., utvrdilo da je člankom 7. propisano kako se zahtjevom za pokretanje nabave imenuju članovi radne skupine koji su zaduženi za provođenje postupka jednostavne nabave. Radnu skupinu čine tri osobe iz organizacijskih jedinica naručitelja (odjela) koji sudjeluju u pripremi, provedbi postupka nabave i analizi pristiglih ponuda.

Uvidom u Zapisnik o otvaranju, pregledu i ocjeni ponuda u predmetu Jednostavna nabava za usluge čišćenja poslovnog prostora, 11/2019 utvrđeno je da su ponude otvorili predstavnici Naručitelja (HROTE) 28. lipnja 2019.

Isto tako, uvidom u Zapisnik o otvaranju, pregledu i ocjeni ponuda u predmetu Jednostavna nabava za usluge čišćenja poslovnog prostora, 10/20 utvrđeno je da su ponude otvorili predstavnici Naručitelja (HROTE) 29. lipnja 2020.

Nadalje, na zahtjev Povjerenstva obrt VIP usluge iz Zagreba, Vrhovec 138 se očitovao kako nije izvršavao usluge ili radove na pokretninama ili nekretninama u vlasništvu Borisa Abramovića.

Slijedom navedenog, Povjerenstvo u predmetu nije utvrdilo osobnu niti interesnu povezanost dužnosnika Borisa Abramovića i odabranog obrta koji je vršio usluge čišćenja i održavanja poslovnog prostora, niti je u procedurama odabira bilo kakvih uočenih nepravilnosti, niti je navedeni obrt izvršavao usluge ili radove na pokretninama ili nekretninama u vlasništvu Borisa Abramovića. Stoga, iz prikupljene dokumentacije Povjerenstvo nije steklo saznanja iz kojih bi proizlazilo da je u postupanju dužnosnika došlo do moguće povrede odredbi ZSSI-a te je donesena je odluka kao što je navedeno u izreci ovog akta. Slijedom navedenog donesena je odluka kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Boris Abramović, elektronička dostava
2. Objava na internetskoj stranici Povjerenstva
3. Pismohrana